કાળક્રમે શ્રીમાળી બ્રાહ્મણોની વેદની પારંગતતા ઓછી થતી ગઈ. વળી અંગ્રેજકાળમાં સુધારાવાદી વિચારોને કારણે પ્રજામાં યજ્ઞયાગનું મહત્વ પણ ઘટી ગયું. જેથી શ્રીમાળી બ્રાહ્મણોએ આજીવિકા માટે અન્ય ધંધાઓ અપનાવવા પડ્યા. તેમણે શરૂઆતમાં ખેતી કરવાનું ચાલુ કર્યું અને સમયાંતરે ભણતર વધ્યું તેમ શિક્ષક અને તલાટી જેવી સરકારી નોકરીઓ સ્વીકારી. ધીમે ધીમે ઘણા શ્રીમાળી બ્રાહ્મણો ઉચ્ચ સરકારી હોદ્દાઓ ઉપર પહોંચ્યા, ઘણા વેપાર-ઉદ્યોગમાં પણ સફળ થયા અને કેટલાકે રાજકારણમાં પણ ઉચ્ચ હોદ્દાઓ શોભાવ્યા છે.